Drie Wepsiese dialekte kan onderskei word. Die groepe het onderling weinig kontak en word geskei deur 'n Russiesstalige gebied. Die noordelikste groep woon aan die suidwesoewer van die Onegameer, die middelste oos van die Ladogameer aan die bolope van die riviere Ojat en Kapsji, en die suidelikste, oos van Sint Petersburg in die distrik Boksitogorsk.
Aan die begin van die twintigste eeu is Wepsies en Karelies as 'n skryftale ontwikkel, volgens die Finse voorbeeld gegrond op die Latynse alfabet met fonetiese aanpassings om voorsiening te maak vir die unieke eienskappe van die tale. Die middelste Wepsiese dialek is vir die skryftaal gebruik. In 1937 het Stalin 'n einde aan die emansipasie van die taal gemaak en het 'n halwe eeu van verdrukking begin. Meeste tekste wat in Wespies gepubliseer is, is transkripsies van alledaagse spraak wat deur vakkundiges vir navorsings doeleindes vasgevang is. Tans bestaan daar in Sint-Petersburg en in die Kareliese hoofstad Petrozavodsk organisasies van Wepse, wat onder meer die tydskrif Kodima uitgee.